Hovedhuset er oppført i 1890 og ble oppført som bolig for en av byens finere familier. I 1897 ble huset kjøpt av konsul Conrad Mohr (1849–1926) og var i denne familiens eie helt frem til 1974. Familien Mohr var forøvrig nære omgangsvenner av Edvard Grieg og hans kone Nina. I en lengre periode rundt århundreskiftet var konsul Mohr engasjert i planer sammen med Edvard Grieg om å lansere en konsertsal i Bergen. Dette arbeidet skulle derimot ta lang tid, og først i 1978, lenge etter de to herrers bortgang, sto Bergens konserthus "Grieghallen" ferdig – bygget på nedre deler av Nygård, like nedenfor Hotel Park.